ตลาดหุ้นเอเชียบวกเช้านี้ ขานรับดัชนี S&P 500-Nasdaq ทำนิวไฮ
ตลาดหุ้นเอเชียบวกเช้านี้ ขานรับดัชนี S&P 500-Nasdaq ทำนิวไฮ 
2 ต.ค. 2560

ตลาดหุ้นเอเชียปรับตัวเพิ่มขึ้นในช่วงเช้าวันนี้ ตามทิศทางของดัชนีดาวโจนส์ตลาดหุ้นนิวยอร์กที่ปิดบวกเมื่อวันศุกร์ ขณะที่ดัชนี S&amp;P 500 และ Nasdaq ปิดทำนิวไฮ หลังมีรายงานว่าประธานาธิบดีโดนัลด์ ทรัมป์ ได้พบปะกับนายเควิน วอร์ช ซึ่งเป็นอดีตผู้ว่าการธนาคารกลางสหรัฐ (เฟด) เพื่อหารือเกี่ยวกับการแต่งตั้งให้เขาดำรงตำแหน่งประธานเฟดต่อจากนางเจเน็ต เยลเลน โดยนายวอร์ชเป็นหนึ่งในเจ้าหน้าที่เฟดที่ไม่เห็นด้วยกับมาตรการผ่อนคลายเชิงปริมาณ (QE) ของเฟด
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,400.51 จุด เพิ่มขึ้น 44.23 จุด, ดัชนี TAIEX ตลาดหุ้นไต้หวันเปิดวันนี้ที่ 10,425.10 จุด เพิ่มขึ้น 41.16 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,233.95 จุด เพิ่มขึ้น 14.04 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,755.22 จุด ลดลง 0.36 จุด, ดัชนี PSE Composite ตลาดหุ้นฟิลิปปินส์เปิดวันนี้ที่ 8,210.76 จุด เพิ่มขึ้น 39.33 จุด, ดัชนี Jakarta Composite ตลาดหุ้นอินโดนีเซียเปิดวันนี้ที่ 5,917.75 จุด เพิ่มขึ้น 16.90 จุด
ตลาดหุ้นจีนและตลาดหุ้นฮ่องกงปิดทำการวันนี้เนื่องในวันชาติ ตลาดหุ้นเกาหลีใต้ปิดทำการวันนี้เนื่องในวันหยุดพิเศษ
นอกจากนี้ ตลาดยังได้รับแรงหนุนจากการที่ปธน.ทรัมป์เปิดเผยรายละเอียดเกี่ยวกับแผนปฏิรูปภาษีต่อสมาคมผู้ผลิตแห่งชาติสหรัฐ (NAM) เมื่อวันศุกร์ ซึ่งถือเป็นความเคลื่อนไหวที่ตลาดจับตาเป็นอย่างมาก หลังจากเมื่อวันพุธที่ผ่านมา ปธน.ทรัมป์ได้เสนอให้มีการปรับลดภาษีเงินได้นิติบุคคล ลงสู่ระดับ 20% จากปัจจุบันที่ระดับ 35% และลดภาษีเงินได้บุคคลธรรมดาขั้นสูงสุดลงสู่ระดับ 35% จากปัจจุบันที่ 39.6% โดยมีเป้าหมายที่จะเพิ่มศักยภาพด้านการแข่งขันในระบบเศรษฐกิจของสหรัฐ